Studenții din R. Moldova care învață la jurnalism sau în alte domenii conexe sunt invitați să se înscrie în cadrul proiectului "Reziliența instituțiilor mass-media – Noua Generație", unde vor avea ocazia să-și dezvolte abilitățile narative, de verificare a informației și creare de conținut.
Printre beneficiile programului se numără un training de o zi la Chișinău cu jurnaliști consacrați, mentorat după training cu cei mai buni jurnaliști, aproximativ 3 800 de lei pentru finanțarea proiectului tău jurnalistic, dar și oportunitatea de a face un stagiu la o redacție de știri locală sau națională timp de o lună, cu acoperirea cheltuielilor.
Procesul de înregistrare
# Expediază o idee de conținut jurnalistic care îți pare interesantă. Poate fi orice, de la o știre la un longread sau un reportaj video.
# Concentrează-te pe următoarele subiecte: democrație, drepturile omului, societate civilă, educație mediatică, dezinformare, procesul de aderare în UE.
# Te poți înscrie individual sau alături de alți colegi. Organizatorii permit formarea grupurilor din maxim trei persoane.
# Studenții interesați sunt îndemnați să completeze acest formular de înregistrare. Termenul-limită pentru înscriere este 31 martie.
# Rezultatele finale ale concursului vor fi anunțate până pe 5 aprilie.
Calendarul activităților:
# aprilie – atelier de lucru cu jurnaliști pentru dezvoltarea ideii mediatice;
# mai-august – implementarea proiectului jurnalistic;
# mai-august – mentorat susținut de către jurnaliști cu experiență;
# iulie-august – publicarea lucrărilor selectate pe platformele mass-media;
# septembrie-noiembrie – oportunitate de a urma un stagiu în redacțiile din Moldova.
Programul este desfășurat de Centrul pentru Democrație și Drepturile Omului al organizației People in Need din Cehia.